OpenLLM-France/wikimedia huggingface dataset:
# Punta de n'Amer

La Punta de n'Amer és una península de poca extensió (200ha) que està situada entre les platges de la Coma i Cala Millor, al Llevant de Mallorca. Aquesta petita península forma part d'una àrea ANEI. Administrativament, pertany al municipi de Sant Llorenç del Cardassar.
Antigament era coneguda simplement com a la Punta, topònim que ha donat nom a una gran possessió de la contrada. Posteriorment ha rebut molts d'apel·latius: Punta de na Petra, Punta de na Llaneres, Punta d'en Brotat i, finalment, Punta de n'Amer, pel nom d'un gran propietari de la possessió de la Punta.

## Flora i fauna

Està coberta per una màquia litoral de savina i llentiscle, amb pi blanc. S'hi troba una bona diversitat vegetal, i una important presència de peu de milà. Alguns punts de la costa són coberts per petits dipòsits sorrencs, amb la vegetació dunar corresponent; i a l'interior hi ha pastures i conreus. La fauna de la punta és variada: hi ha aus marines (gavina corsa, corb marí) però també s'observen aus típiques de la màquia i garriga com la cogullada fosca, la tallareta, fringíl·lids i la terrerola vulgar. Cal destacar la presència de la rata cellarda i de l'eriçó africà o clar.

## Referències

* 1 2 Dolç i Dolç, Miquel (coord.). Gran Enciclopèdia de Mallorca. Volum 1. Palma: Promomallorca, p. 151. ISBN 84-8661702-2.
# Monument a la Viquipèdia

El Monument a la Viquipèdia és una estàtua situada a la localitat polonesa de Słubice i dissenyada per Mihran Hakobyan amb l'objectiu d'honrar els viquipedistes.

## Descripció

L'obra representa quatre figures suportant el logotip de la Viquipèdia, com a símbol del fet col·laboratiu de la Viquipèdia. El logotip és una bola del món formada per diverses peces de puzzle, cadascuna amb un símbol d'una llengua, representant el caràcter multilingüístic de l'enciclopèdia lliure. La bola del món està incompleta per simbolitzar que la Viquipèdia és una obra inacabada i en permanent construcció.

## Història

El monument va ser suggerit per Krzysztof Wojciechowski, un professor universitari i director del Collegium Polonicum de Słubice. Wojciechowski va assegurar: «Estic a punt d'agenollar-me davant la Viquipèdia, per això vaig pensar en un monument on pogués fer-ho». L'estàtua de fibra i resina va ser dissenyada per l'artista d'origen armeni Mihran Akobian, graduat al Collegium Polonicum. Va tenir un cost d'entre 47.000 i 50.000 zlotys (entre 11.000 i 12.000 euros) i va ser finançada per les autoritats de Słubice. S'inaugurà el 22 d'octubre de 2014, i esdevingué el primer monument del món a l'enciclopèdia en línia. Segons Piotr Łuczyński, tinent d'alcalde de la localitat, el memorial «posarà en relleu la importància de la ciutat com a centre acadèmic». Assistiren a la cerimònia representants de la Fundació Wikimedia, de Wikimedia Polònia i de Wikimedia Alemanya.

## Referències

* 1 2 3 4 «Poland to Honor Wikipedia With Monument». ABC News, 09-10-2014 [Consulta: 9 octubre 2014].
* 1 2 3 4 «Poland to unveil world's first Wikipedia monument». Polskie Radio. Arxivat de l'original el 2014-10-11. [Consulta: 10 octubre 2014].
* ↑ «Slubice: Polnische Stadt setzt Wikipedia ein Denkmal». Spiegel Online. [Consulta: 10 octubre 2014].
# Tendre Dracula

Tendre Dracula és una pel·lícula de comèdia de terror francesa del 1974 dirigida per Pierre Grunstein. La pel·lícula és protagonitzada per Peter Cushing, Alida Valli, Bernard Ménez i Miou-Miou. La pel·lícula involucra a dos guionistes i dues noies a qui el seu director encarrega que visitin la casa del castell d'un actor de terror (Peter Cushing) i que el dissuadeixin de la seva intenció de canviar de pel·lícules de terror a pel·lícules romàntiques. Com més temps es quedin al castell, més probable és que l'actor sigui un vampir real.

## Repartiment

* Peter Cushing - MacGregor
* Alida Valli - Heloise
* Bernard Menez - Alfred
* Miou-Miou - Marie
* Nathalie Courval - Madeline
* Stephane Shandor - Boris
* Julien Guiomar - Producer

## Producció

La pel·lícula es va rodar entre l'11 de febrer de 1974 i el 29 de març de 1974.

## Estrena

La pel·lícula es va estrenar a França l'any 1974. Posteriorment fou novament estrenada amb el títol alternatiu La Grande Trouille. Fou estrenada als Estats Units amb els títols Tender Dracula, or Confessions of a Blood Drinker i The Big Scare. Va ser llançat als Estats Units el gener de 1975.

## Notes

* 1 2 3 4 Browning, 2011. p.173
* ↑ Browning, 2011. p.174
* ↑ «La Grande trouille» (en francès). Bifi.fr.
* ↑ Fountain, Clarke. «Le Grande Trouille (1974)». Allmovie. Rovi Corporation.
* ↑ Hallenbeck, 2009. p. 218

## Bibliografia

* Hallenbeck, Bruce G. Comedy-Horror Films: A Chronological History, 1914-2008. McFarland, 2009. ISBN 978-0786433322.
* Browning, John Edgar; Picart, Caroline Joan. Dracula in Visual Media:Film, Television, Comic Book and Electronic Game Appearances, 1921-2010. McFarland, 2011. ISBN 978-0786433650.

## Enllaços externs

* Tràiler de la pel·lícula a YouTube
# Pauline Slangen

Pauline Slangen (Lommel, 2002) és una cantant belga. Va esdevenir coneguda després de guanyar el programa de televisió Regi Academy el 2021. Abans havia participat al programa de televisió The Voice Kids.

## Biografia

Pauline va participar al programa de televisió The Voice Kids als 14 anys. Estava a l'equip Josje i no va arribar a la final. El 2021, va fer una audició al programa de televisió Regi Academy. Va guanyar el programa al setembre de 2021. Juntament amb Regi va gravar el senzill Thousand Stars. L'octubre de 2021 va actuar a l'Sportpaleis com a part del Regi Tour. El 2022 va cantar una versió de la cançó de Freya Ridings Lost Without You at al programa de televisió Liefde voor muziek per al Rode Neuzen Dag.
El juliol de 2022, va llançar el seu primer número en solitari Uit mijn hoofd.

## Vida personal

En diverses publicacions va aparèixer relacionada amb Olivier Deschacht, però el 2024 el va deixar per centrar-se en la música.

## Televisió

* Regi Academy (2022)
* Tien om te Zien (2022)
* Regi Academy (2021)
* The Voice Kids (2016)

## Discografia

| Nom de la cançó | Data de llançament |
| Duizend Sterren | 25-09-2021 |
| Lost Without You | 12-11-2021 |
| Uit mijn hoofd | 22-07-2022 |

## Referències

* ↑ Morren, Patrice. «Pauline Slangen heeft besluit genomen of ze nog langer deel wil blijven van de Regi-Family» (en neerlandès), 25-08-2024. [Consulta: 17 novembre 2024].
* ↑ «Lommelse wint ‘Regi Academy’: “Pauline heeft de Regi-sparkle”».
* ↑ «Pauline Slangen: “Ik had die neiging niet echt”» (en neerlandès). [Consulta: 17 novembre 2024].
* ↑ «Lommelse Pauline lost eerste solosingle: “Zonder Regi. Dat wordt wennen”».
* ↑ «Pauline Slangen single of niet? Dit is haar antwoord». [Consulta: 2024].
# Irurtzun

Izurtzun (oficialment en basc, en castellà Irurzun) és un municipi de Navarra, a la comarca de Sakana, dins la merindad de Pamplona. Limita al nord amb Latasa i Aginaga, al sud amb Izurdiaga, a l'est amb Aizkorbe i a l'oest amb Etxeberri.

## Demografia

Evolució demogràfica :
| 1897 | 1900 | 1920 | 1930 | 1950 | 1960 | 1970 | 1975 | 1981 | 1991 | 2003 | 2006 |
| 1298 | 1196 | 1200 | 1245 | 889 | 1588 | 1884 | 1.922 | 1.996 | 2.000 | 2.001 | 2.244 |

## Història

En 1512 va tenir lloc la batalla de Irurtzun entre roncalesos, defensors del Regne de Navarra, i castellans dirigits per Fadrique Álvarez de Toledo, Duc d'Alba, amb victòria per al Regne de Castella. Durant la Guerra de la Convenció contra França, els francesos van envair Irurtzun per un dia, el 26 de novembre de 1794, tornant i conquistant el poble el 6 de juliol del següent any. Irurtzun ha tingut un fort desenvolupament industrial a partir de la dècada dels 60 a causa de ser un nus de comunicacions entre Vitòria, Pamplona i Sant Sebastià.
# Xabàkia

La xabàkia (amazic estàndard marroquí: ⵛⴻⴱⴱⴰⴽⵢⴰ, Cebbakya; àrab: شباكية, xabākiyya) és un dolç d'origen marroquí fet de tires de massa enrotllades en forma de rosa, fregits fins daurar, arrebossats després amb un almívar fet de mel i aiguanaf i esquitxats amb sèsam. Normalment es consumeix durant el Ramadà.
Dolços semblants són el cartellate i els fazuelos, encara que aquests últims estan construïts de manera diferent, i són més prims i menys densos.

## Referències

* ↑ «xabàkia». Gastronomia del Pròxim Orient. TERMCAT, 2006. [Consulta: 16 novembre 2024].
* ↑ «about.com». Arxivat de l'original el 2017-02-08. [Consulta: 21 abril 2022].
* ↑ «Moroccan Sesame and Honey Cookies With Saffron, Cinnamon and Anise» (en anglès). The Spruce Eats. [Consulta: 9 novembre 2021].

## Enllaços externs

* «Chebakia (Chebbakia, Halwa Shebakia, Mkharka) - Recipe for Fried Moroccan Sesame Cookies with Honey». About.com Moroccan Food. Arxivat de l'original el 2017-02-08. [Consulta: 24 abril 2014].
* «המתוקות הראשונות: משלוח מנות חגיגי». ynet. [Consulta: 24 abril 2014].
# Cheryl Toussaint

Cheryl Toussaint (Brooklyn, 16 de desembre de 1952) va ser una atleta estatunidenca, que va córrer principalment en els 800 metres durant les dècades de 1960 i 1970.
El 1972 va prendre part en els Jocs Olímpics de Múnic, on va disputar dues proves del programa d'atletisme. Va guanyar la medalla de plata en el 4x400 metres relleus, fent equip amb Mable Fergerson, Madeline Manning i Kathy Hammond, mentre en els 800 metres quedà eliminada en sèries.
En el seu palmarès també destaquen els campionats de l'AAU de 400 metres de 1971 i els de 1973 de les 220 i 440 iardes.

## Millors marques

* 200 metres. 24.4" (1976)
* 400 metres. 52.3" (1977)
* 800 metres. 2'03.0" (1975)

## Referències

* 1 2 3 «Cheryl Toussaint Olympic Results». sports-reference.com. Arxivat de l'original el 22 de novembre 2015. [Consulta: 13 novembre 2019].
* ↑ Fitxa a trackfield.brinkster.net
# Talla-roques

El talla-roques o tord de fons (Acantholabrus palloni) és una espècie de peix de la família dels làbrids i de l'ordre dels perciformes.
Els mascles poden assolir els 25 cm de longitud total.
Es troba des de Noruega fins al Gabon, incloent-hi Madeira, les Açores i les Canàries. També a la Mediterrània i la mar Adriàtica.

## Referències

* 1 2 FishBase (anglès)
# Rudolf Sturm

Friedrich Otto Rudolf Sturm o, simplement, Rudolf Sturm (1841-1919) va ser un matemàtic alemany.

## Vida i Obra

Sturm va ingressar a la universitat de la seva ciutat natal, Breslau, el 1859 i va obtenir el doctorat el 1862. A partir d'aquesta data va exercir de professor ajudant i a temps parcial a Bromberg (actual Bydgoszcz, Polònia), fins al 1872 en què va passar a ser professor de geometria descriptiva a l'Escola Tècnica de Darmstadt. El 1878 va ser nomenat professor titular de la universitat de Münster i el 1892 de la de Breslau. El 1904, quan es va crear la tercera càtedra de matemàtiques de la universitat, va ser nomenat catedràtic.
El camp principal de treball de Sturm va ser la geometria sintètica, estudiant les superfícies de tercer grau i les seves representacions projectives. Va ser un autor prolífic que va publicar nombrosos articles, reunits en quatre volums amb el títol de Die lehre von den geometrischen verwandtschaften (La teoria de les connexions geomètriques) i que es van publicar a Leipzig els anys 1908 i 1909.

## Referències

* ↑ Burau, 2008, p. Dictionary Of Scientific Biography.
* ↑ Wiḛslau, 2003, p. 36.
* ↑ Ludwig, 1926, p. 41.

## Bibliografia

* Wiḛslau, Witold. «Mathematica Wratislaviensis - Some historical Remarks». A: R. Grzaslewicz, C. Ryll-Nardzewski, H. Hudzik, J. Musielak (eds.). Function Spaces (en (anglès)). World Scientific Publishing, 2003, p. 30-38. ISBN 981-238-267-4.
* Ludwig, W. «Rudolf Sturm» (en (alemany)). Jahresbericht der Deutschen Mathematiker-Vereinigung, Vol. 34, 1926, pàg. 41-51. ISSN: 0012-0456.

## Enllaços externs

* O'Connor, John J.; Robertson, Edmund F. «Rudolf Sturm» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
* Burau, Werner. «Sturm, Friedrich Otto Rudolf». Complete Dictionary of Scientific Biography, 2008. [Consulta: 23 setembre 2017].
# Isandhlwana

Isandhlwana (també conegut com a Isandlwana o Isandula) és un turó aïllat a la província sud-africana de KwaZulu-Natal, que es troba a uns 16 km al sud-est de Rorke's Drift (un gual del riu Tugela, el riu búfal) i 169 km al nord-oest de Durban.
El dia 22 de gener de 1879, Isandhlwana fou l'escenari de la batalla del mateix nom, que veié com uns 22.000 guerrers zulus derrotaren un contingent d'aproximadament 1.350 soldats britànics i nadius durant la Primera Guerra Zulu. Liderats per Cetshwayo, els zulus aconseguiren infligir la derrota més grossa mai soferta per l'exèrcit britànic a mans d'un enemic local.

## Referències

* ↑ Encyclopædia Britannica (1950), v.12, 703.
* ↑ BritishBattles.com "The Battle of Isandlwana"
* ↑ The Battle of Isandlwana
# Shubho Paul

Shubho Paul (bengalí: শুভ পাল; Salkhia, 4 de març de 2004) és un futbolista indi que juga al Sudeva Delhi FC de la I League i a la selecció índia sub-17. És de Bengala Occidental.

## Biografia
### Carrera juvenil

Va jugar a l'AIFF Youth League amb l'Acadèmia Sudeva. La temporada 2019-20 va fer 14 gols en 11 partits.

### Carrera sènior

Com a resultat del seu impressionant rendiment per a l'equip juvenil, va ser convocat amb l'equip sènior per a la temporada 2021. El 28 de febrer del 2021, va marcar el seu primer gol per a l'equip sènior al minut 41 contra el TRAU FC, tot i que els de Delhi van perdre contra per 3-2. Va marcar un gol decisiu el 20 de març de 2021 contra l'Indian Arrows al minut 40.
El 2021, va formar part de l'equip mundial del Bayern de Múnic. La plantilla mundial incloïa 15 talents internacionals sub-19 de 15 països diferents.

## Carrera internacional

Forma part de la selecció índia sub-17 Va jugar la fase de classificació de la Copa Asiàtica sub-16 de l'AFC 2021, on va marcar 3 gols en 3 partits. Va marcar dos gols contra Bahrain el 20 de setembre de 2019.

## Referències

* ↑ «Shubho Paul - Player profile 2021» (en anglès). _. [Consulta: 20 març 2021].
* 1 2 «Subho Paul | AIFF Profile». www.the-aiff.com. [Consulta: 22 març 2021].
* ↑ «Shubho Paul - Soccer player profile & career statistics - Global Sports Archive». globalsportsarchive.com. [Consulta: 20 març 2021].
* ↑ «Sudeva Delhi FC teenager Shubho Paul looks to make his mark in the I-League!» (en anglès britànic). Arunava about Football, 17-11-2020. [Consulta: 20 març 2021].
* ↑ , 01-03-2021 [Consulta: 20 març 2021].
* ↑ «Sudeva Delhi FC 2-3 Tiddim Road Athletic Union | HERO I-LEAGUE 2020-21». www.the-aiff.com. [Consulta: 20 març 2021].
* ↑ «I-League: Shubho Paul strike helps Sudeva Delhi FC beat Indian Arrows 1-0 - Times of India» (en anglès). The Times of India. [Consulta: 20 març 2021].
* ↑ «Subho Paul makes it to the German giant FC Bayern Munich’s squad». Football Express. Arxivat de l'original el 4 de juliol 2021. [Consulta: 9 juny 2021].
* ↑ «INDIA PUMP 5 PAST BAHRAIN IN AFC U-16 QUALIFIERS TO MAINTAIN PERFECT START». www.the-aiff.com. [Consulta: 20 març 2021].
# Tricina

La tricina, en anglès: tricine, és un compost orgànic zwitteriònic usat com agent amortidor. El nom de tricina prové de tris i glicina, de la qual deriva. És una pols blanca cristal·lina moderadament soluble en aigua. És un aminoàcid zwitteriònic que té un pKa1 de 2,3 a 25 °C, mentre que el seu pKa2 a 20 °C és 8,15. És un agent amortidor útil en els rang de pH de 4,4-5,2 i 7,4-8,8. Junt amb la bicina, és un dels Agents amortidors de Good.

## Aplicacions

La tricina s'usa comunament en l'electroforesi. Es fa servir en la separació de proteïnes per electroforesi en el rang d'1 a 100 kDa.

## Referències

* ↑ Good, N.E., et al., Biochemistry, v. 5, 467 (1966).
* ↑ Schaegger, H., and von Jagow, G., "Tricine-sodium dodecyl sulfate-polyacrylamide gel electrophoresis for the separation of proteins in the range from 1 to 100 kDa." "Anal. Biochem." 166(2), 368-379.
* ↑ Webster, J. J., and Leach, F. R., "Optimization of the firefly luciferase assay for ATP." "J. Appl. Biochem.", 2:469-479.
* ↑ Hicks, M., and Gebicki, J. M., "Rate constants for reaction of hydroxyl radicals with Tris, Tricine, and Hepes buffers." "FEBS Lett.", 199(1):92-94.
# Jacint Viñas i Sanromà

Jacint Viñas i Sanromà (Montblanc, ? - prop de la Bisbal de Montsant, 1836) va ser un cabdill militar i guerriller primer reialista i després liberal conegut com a Cintet del Fonoll. Va ser avi del metge, escriptor i periodista Alfred Opisso i Viñas i besavi del dibuixant Ricard Opisso i de l'escriptora Regina Opisso.
Nasqué a Montblanc on treballà de fadrí de drogueria. Fervent reialista, s'allistà voluntari en les seves files. Participà en diverses accions bèl·liques, en les quals sobresortí pel seu coratge i per la seva audàcia. Ascendí a capità. Finalment, s'exilià a Perpinyà, d'on retornà en ser restablert Ferran VII com a monarca absolut.
Malgrat les seves conviccions carlines, no secundà l'aixecament de 1833, segurament per creure's postergat injustificadament i es passà al bàndol contrari. Fou nomenat comandant d'armes de Montblanc. Assolí el grau de tinent coronel.
L'any 1836, quan operava prop de la Bisbal de Falset, fou sorprès en un pas estret per les forces carlines dirigides pel cabdill Ramon Arbonès àlies Ramonet, i morí en l'acció.

## Enllaços externs

* Diccionari biogràfic històric de Montblanc
# Pinso

El pinso és una mescla de cereals i altres elements com ara brisa de malt o de poma, utilitzada per a l'alimentació dels animals. Els fabricants de pinso poden equilibrar la barreja amb els afegits que estudis previs han aconsellat per a les diferents finalitats que es vulgui donar a l'animal destinatari. Segons la normativa europea és «Qualsevol substància o producte, inclosos els additius, destinat a l'alimentació per via oral dels animals, tant si ha estat transformat entera o parcialment com si no.»
Així, alguns poden servir per a l'engreix, per a potenciar la posta, per obtenir un bon pelatge, per facilitar el creixement, etc.En molts casos el pinso es pot utilitzar com a aliment únic, ja que està pensat per a cobrir totes les necessitats de l'animal, tot i que hi ha alguns tipus de pinso que s'utilitzen com a aliment suplementari als productes tradicionals i necessaris per a una dieta equilibrada.
És obligatori que tots els pinsos passin uns controls per provar que no són perjudicials ni per l'animal que el pren ni per l'ésser humà que pot menjar després l'animal. A més és important que aquests no es facin malbé i la seva vida útil com aliment sigui elevada, per això se'ls tracta per extreure l'aigua i convertir-los en aliments d'humitat intermèdia, molt més resistents al pas del temps.
El pinso pot ser una font de contaminació i un factor de risc de malalties de transmissió alimentàries per malalties com l'encefalopatia espongiforme bovina o l'Scrapie. També pot ser que micotoxines produïdes per fongs del gènere Alternaria per exemple, afecten la salut i rendiment dels animals.

## Referències

* ↑ «Pinso». Gran Enciclopèdia Catalana. Barcelona: Grup Enciclopèdia Catalana.
* ↑ Folgueras i Pastor, Belén. «Normativa d'additius i premescles». Departament d'agricultura, ramaderia, pesca i alimentació, 30-11-2016.
* ↑ «scrapie | enciclopedia.cat». [Consulta: 16 novembre 2023].
* ↑ Babič, Janja; Tavčar-Kalcher, Gabrijela; Celar, Franci Aco; Kos, Katarina; Knific, Tanja «Occurrence of Alternaria and Other Toxins in Cereal Grains Intended for Animal Feeding Collected in Slovenia: A Three-Year Study» (en anglès). Toxins, 13, 5, 24-04-2021, pàg. 304. DOI: 10.3390/toxins13050304. ISSN: 2072-6651.
# Ishida Mitsunari

    En aquest nom japonès, el cognom és Ishida.
Ishida Mitsunari (石田 三成, 1559 – 6 de novembre de 1600) fou un samurai japonès que comandà a l'exèrcit de l'Oest en la batalla de Sekigahara en el període Azuchi-Momoyama del segle xvii de la història del Japó.

## Història

Mitsunari nasqué al sud de la Província Ōmi (el que és ara la Prefectura de Shiga) i fou el segon fill de Ishida Masatsugu, que era un dels comandants al servei del clan Azai, el qual van abandonar després de la seua derrota de 1573.
Mitsunari, encara sent molt jove conegué a Toyotomi Hideyoshi, que en aqueix llavors era daimyō de Nagahama. Quan Hideyoshi va liderar les campanyes en la regió Chūgoku, Mitsunari va estar present en els atacs a castells com el Castell Tottori i el Castell Takamatsu.
Quan Hideyoshi arribà a un gran poder polític en el país, Mitsunari va ser reconegut com un talentós administrador financer a causa dels seus coneixements i la seua habilitat en els càlculs. A partir de 1585, Mitsunari es convertí en l'administrador de la Província Sakai, el qual va ocupar juntament amb el seu germà major, Ishida Masazumi. Mitsunari va ser triat un dels cinc bugyo o administradors majors del govern de Hideyoshi, qui ho anomenà daimyō de Sawayama en la Província Ōmi, quan li va lliurar una extensió de 500,000 koku. El Castell Sawayama tenia la fama en eixe temps com un dels millors fortificats.
Mitsunari fou el líder dels buròcrates en el govern de Hideyoshi i era conegut pel seu caràcter estricte. Encara que tenia molts amics, estava en dolents termes amb alguns daimyō reconeguts com a bons guerrers, incloent a Fukushima Masanori, parent d'Hideyoshi. Després de la mort d'Hideyoshi el seu conflicte empitjorà. El punt central del conflicte era la qüestió de si es podia confiar que Tokugawa Ieyasu brindara el seu suport al governe Toyotomi, sent que el successor Toyotomi Hideyori era solament un xiquet.
En 1600 es portà a terme la batalla de Sekigahara com a resultat d'aquest conflicte polític. Mitsunari tingué èxit a organitzar un exèrcit comandat per Mori Turemoto, però la coalició encapçalada per Tokugawa Ieyasu era major pel que Mitsunari eixí derrotat.
Després de la seua derrota, Mitsunari intentà escapar però va ser capturat per alguns llogarenys. Fou executat en una particularment cruel decapitació en Kioto, on fou enterrat fins als muscles en el sòl i als residents se'ls va convidar que serraran el coll de Mitsunari amb una serra de bambú. Després de l'execució, el seu cap va ser mostrada públicament en la ciutat. Altres daimyō de l'exèrcit de l'oest com Konishi Yukinaga i Ankokuji Ekei també van ser executats.

## Vegeu també

* Història del Japó
* Període Edo
* Batalla de Sekigahara

## Referències

* Bryant, Anthony. Sekigahara 1600: The Final Struggle for Power. Praeger Publishers, 2005.

## Enllaços externs

* SengokuDaimyo.com La web de l'autor de Samurai i historiador Anthony J. Bryant (anglès)
* SamuraiArchives.com Arxivat 2007-04-02 a Wayback Machine. (anglès)